**נפתלי לאו-לביא** (23 ביוני 1926 - 6 בדצמבר 2014, י"ד בכסלו תשע"ה) היה דיפלומט, עיתונאי ואיש ציבור ישראלי, קונסול ישראל בניו יורק. כיהן כסגן יושב-ראש הנהלת איל"ר (הארגון היהודי העולמי להשבת רכוש יהודי). יקיר ירושלים לשנת תשס"ג (2003). אחיו של הרב ישראל מאיר לאו.

ביוגרפיה
--------

נפתלי לאו נולד בקרקוב למשפחה רבנית ידועה בפולין. אביו הוא הרב משה חיים לאו. בשנים הראשונות של מלחמת העולם השנייה שהה בגטו פיוטרקוב טריבונלסקי, שהיה הגטו הראשון בפולין הכבושה. ביולי 1941 נשלח עם קבוצת פולנים לא-יהודים למחנה אושוויץ. הוא הצליח לברוח בתוך משאית מזון, וחזר לפיוטרקוב. באוקטובר 1942 גורשו אביו ואחיו שמואל-יצחק יחד עם מרבית יהודי העיר למחנה ההשמדה טרבלינקה (שם נספו בי"א בחשוון ה'תש"ג). בנובמבר 1944, במהלך סלקציה, היה נפתלי לאו מיועד להישלח למחנה עבודה. אמו הצמידה אליו את אחיו הקטן ישראל (לימים הרב ישראל מאיר לאו), שהיה צעיר ממנו ב-11 שנים, אולם היא עצמה לא ניצלה. נפתלי ואחיו ישראל נשלחו למחנה עבודה בעיר צ'נסטוחובה, ומשם הגיעו למחנה הריכוז בוכנוואלד. 

לאחר המלחמה עלה לישראל והתיישב ברמת גן. בשנים 1956–1970 עבד כעיתונאי ב"הארץ" תחת השם **נפתלי לביא**. עם הזמן אימץ לעצמו את שם העט שלו לשמו הרשמי. בשנים האחרונות החזיר את שמו המקורי וצירף אותו לשמו הרשמי.

לאו-לביא היה מקורב למשה דיין, וביולי 1970 מונה לדובר משרד הביטחון. בשנת 1977, כשנתמנה דיין לשר החוץ, צירף אותו לצוות משרדו. הוא השתתף במשלחת ישראל לוועידת קמפ דייוויד. בשנת 1981 מונה לקונסול ישראל בניו יורק, ובשנת 1985 סיים כהונתו זו, ומונה למנכ"ל המגבית היהודית המאוחדת בישראל.

בשנותיו האחרונות שימש כסגן יושב-ראש הנהלת איל"ר, הארגון היהודי העולמי המטפל בהשבת רכוש יהודי שאבד בשואה. הוא הרצה בכינוסים ובפורומים העוסקים בנושא השואה. היה חבר בחבר המנהלים של המרכז הרפואי שערי צדק. בשנת תשס"ג (2003) קיבל את אות יקיר ירושלים.

בשנת 2006, עם הגיעו לגיל שמונים, יצא לכבודו הספר "עם לבדד: מולדת ופזורה", בעריכת בנו, הרב ד"ר בני לאו. הספר כינס יותר משלושים כותבים והוגים שעסקו בהתמודדות שבין היהדות הישראלית ליהדות בכלל וליהדות התפוצות בפרט.

לאו-לביא נפטר ב-6 בדצמבר 2014 (י"ד בכסלו ה'תשע"ה), בגיל 88.

משפחתו
------

נפתלי לאו-לביא היה נשוי לג'ון, ילידת בריטניה, בת למשפחת אייזנמן-ברויאר. לזוג נולדו ארבעה ילדים: שי, חן חיה, הרב בני לאו והרב הקונסרבטיבי עמיחי לאו-לביא, שתחת השם הדסה גרוס עושה מופעי דראג בניו יורק כדי לקרב צעירים ליהדות. במשך עשרות שנים התגורר בשכונת הלל ברמת גן, ובשנותיו האחרונות התגורר בירושלים.

אחיו הוא הרב ישראל מאיר לאו. אח נוסף הוא יהושע (שיקו) הגר לאו.

ספריו
-----

* **פיוטרקוב טריבונלסקי והסביבה**, יחד עם יעקב מלץ בהוצאת ארגון יוצאי פיוטריקוב, תל אביב, 1965.
* **עם כלביא**, הוצאת מעריב-הד ארצי, ירושלים, 1993.

אילן יוחסין
-----------

|  |  |  |
| --- | --- | --- |
|  |  | צבי יהודה לאו |
|
|   |   |   |   |   |   |   |   |   |  |  |
|   |   |   |   |   |   |
| ישראל יוסף לאו |   | משה חיים לאו |
|
|   |  |  |   |   |   |   |   |   |   |   |   |   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |
|  |  | נפתלי לאו-לביא |  |  |  |  |  | ישראל מאיר לאו |  |  |  |  |  | יהושע הגר-לאו |
|
|   |   |   |   |   |   |   |   |   |  |  |  |   |   |   |   |   |   |   |   |  |  |  |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |
| בנימין (בני) לאו |   | עמיחי לאו-לביא |   | משה חיים לאו |   | דוד לאו |   | משה הגר-לאו |   | עידית איצקוביץ |  |
|

ראו גם
------

* משפחת שור

קישורים חיצוניים
----------------

* סרטוני עדות של נפתלי לאו-לביא, בערוץ של שי לביא, באתר יוטיוב
* 50 שנה חלפו מאז משפט אייכמן. המאמרים של נפתלי לביא שנכתבו בעקבותיו מתפרסמים כאן לראשונה, באתר הארץ, 8 באפריל 2011
* דף אודות נפתלי לאו-לביא בתערוכת האינטרנט "בחרנו בחיים" באתר יד ושם
* אילן כפיר, בהפגנות בשדרה השנייה בניו־יורק: אנשי אש"ף צועדים מחובקים עם נטורי קרתא ושמאלנים קיצוניים, מעריב, 27 באוקטובר 1982
* בנימין לאו, פרשת השבוע | חלום בן שבעים שנה, באתר הארץ, 8 ביולי 2009
* נפתלי לאו לביא, כמו אז, בסבסטיה, באתר הארץ, 7 בפברואר 2006

בעקבות מותו
* עופר אדרת, מת כתב "הארץ" והדיפלומט נפתלי לאו־לביא, באתר הארץ, 7 בדצמבר 2014
* שלומי צור, "אבל במשפחת לאו: נפטר האח נפתלי שהציל את 'לוליק' בשואה", באתר "חרדים10", 6 בדצמבר 2014
* יקי אדמקר‏, נפטר האח שהציל את הרב לאו בשואה, באתר וואלה!‏, 06 בדצמבר 2014
* שאול כהנא, ‏הלך לעולמו נפתלי לאו-לביא, אח הרב הראשי לשעבר, באתר כיכר השבת, 6 בדצמבר 2014
* חזקי עזרא, צר לי עליך אחי נפתלי, באתר ערוץ 7, 7 בדצמבר 2014
* בנימין לאו, "הספד לאבא – נפתלי לאו לביא(הקישור אינו פעיל), באתר בית הכנסת רמב"ן

הערות שוליים
------------

1. ↑  נ. לביא - דובר משרד הבטחון, מעריב, 2 ביולי 1970
2. ↑  יעקב ארז, מדינת ניו יורק נפרדת מלביא, מעריב, 19 ביוני 1985
3. ↑  עוזי ברוך, הלך לעולמו נפתלי לאו-לביא, באתר ערוץ 7, 6 בדצמבר 2014
4. ↑  נתן גוטמן, דראג קווין גלאט כושר, באתר הארץ, 26 בספטמבר 2004

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264233505171
* GND: 120688980
* ISNI: 0000 0001 1078 9410
* LCCN: no93028615
* NLP: A11099616
* SUDOC: 08067805X
* VIAF: 97989820
* WorldCat: lccn-no93028615

 |